Maďarič, Marek, minister kultúry SR (2015-09-23):
Ďakujem za slovo, pani podpredsedníčka. Som rád, že na záver zazneli v rozprave aj zmienky o dôležitej súčasti tohto návrhu zákona, a to je uľahčenie prístupu osôb so sluchovým postihnutím a osôb so zrakovým postihnutím k vysielaniu televíznej programovej služby. Ten návrh zásadne uľahčuje ten prístup, pretože veľmi jasne definuje, čo sú to titulky pre sluchovo postihnutých, a vieme, že to súčasné percento buď „vďaka“ retransmiterom sa nedostalo k sluchovo postihnutým, alebo sa dostala taká podoba titulkov, ktorá teda nezohľadňuje tento hendikep. A nie je tu možné argumentovať Českou republikou, ktorá má vyššie percento, ale práve nemá definíciu týchto titulkov, tak ako ju teraz zavádzame my, to znamená, že často sa do toho percenta zarátavajú veci, ktoré ale teda nie sú tým uľahčením a tou službou pre sluchovo postihnutých. Takže si myslím a chcem len na to na záver upriamiť pozornosť, že tento zákon nie je len o percente slovenskej hudby, ale aj o uľahčení prístupu osôb so sluchovým postihnutím k vysielaniu televíznej programovej služby a k distribuovaným slovenským audiovizuálnym dielam. Samozrejme, najviac sa diskutovalo o slovenskej hudbe a o tom, že zákon určuje percento, a v tej diskusii boli vystúpenia... (reakcia z pléna), ani neprevažovali tie emotívne, by som povedal, boli to vystúpenia vecné a faktické a boli viac na strane podporovateľov tohto návrhu a určite tu chcem vypichnúť pána poslanca Viskupiča, ktorý od začiatku bol podporovateľom, a chcem mu priznať aj podiel, spravodlivý podiel na tejto norme, pretože je pravdou, že ako poslanec tiež s podobným návrhom prišiel, a teda aj jeho postoje zohrávali určitú úlohu v tom, že aj v tejto poslaneckej snemovni je tu väčšina, ktorá tento návrh podporuje. Bolo tu aj vystúpenie kabaretné, a ktoré sa neoddá viac komentovať, a bolo tu aj také vystúpenie vášnivé, ktoré si iste vyslúži vysielací čas v súkromných rádiách, pani poslankyne Pfundtner, len malo v sebe aj taký trošku prvok schizofrénie, chcem ju na to upozorniť, ak teda na jednej strane pani poslankyňa Pfundtner, podčiarkujem, právnička, tvrdila, že ten návrh, najmä teda v tom, že určuje percento tej slovenskej hudby zo zákona a ohrozuje hospodársku súťaž a je protiústavný, tak nechápem, ako sama tým pádom môže navrhovať tie percentá, a to je jedno, že ona ich navrhuje vo výške 15 %. Je to taká schizofrénia, treba si to doma nejako upratať, ale myslím si, že účel jej vystúpenia budeme počuť v éteri súkromných rádií. Chcem na záver dostať tú vec ako keby trochu na zem alebo k podstate. Kde inde, dámy a páni, má byť hraná slovenská hudba, ak nie v slovenských rádiách? A pýtam sa, je slovenská hudba hraná najmä v súkromných slovenských rádiách? Na úrovni v priemere 10 %. Ja si myslím, že 10 % slovenskej hudby je neprijateľne málo, a zaznelo to aj tu v rozprave. Tvrdenie, že my vlastne nemáme viac slovenskej kvalitnej hudby, a takéto tvrdenie považujem za urážajúce. Ľudia chcú počúvať slovenskú hudbu a súkromné rádiá nechtiac priniesli dôkaz, keď rádio Europa 2 v ťažení proti tomuto zákonu pustilo celodenné vysielanie slovenskej hudby, stretlo sa to s nadšenými reakciami poslucháčov tohto rádia a žiadali rádio Europa 2, aby v tom pokračovalo aj naďalej. Myslím si, že poslucháči na Slovensku majú právo počúvať slovenskú hudbu na frekvenciách, ktoré patria Slovenskej republike a nepatria súkromným rádiám. A to, dámy a páni, že rádiá budú hrať 25 % slovenskej hudby, znamená a na to sa často zabúda, že budú hrať 75 % zahraničnej hudby. To hovorím preto, aby bolo jasné všetkým tým, ktorí hovoria o ceste do pekla alebo o niečom strašnom, že tu máme stále obrovský blok alebo možný, to môžeme, samozrejme, zmenšiť, 75 % zahraničnej hudby. Je to naozaj tak veľmi málo tej zahraničnej hudby? A je tých 25 % tak veľmi veľa v slovenských rádiách? Naozaj? Ja si myslím, že nie. Ja si myslím, že ak schválite to percento slovenskej hudby a v istom nábehu dokonca, pretože v 2016 je to 20 % a potom v roku 2017 25 %, tak to bude dobrá správa pre slovenských poslucháčov a takisto dobrá správa pre slovenských autorov. Ďakujem vám vopred za podporu. (Potlesk.)